Prema Uredbi o ERIC-u, ERIC je pravna osoba s pravnom osobnošću i punom pravnom sposobnošću koja je priznata u svim državama članicama. Moraju biti učlanjene najmanje tri države: jedna država članica i još dvije zemlje koje su države članice ili pridružene zemlje. Članovi ERIC-a mogu biti države članice, pridružene zemlje, treće zemlje osim pridruženih zemalja i međuvladine organizacije. One zajednički pridonose ostvarenju ciljeva ERIC-a, prije svega uspostavi i funkcioniranju istraživačke infrastrukture od europskog značaja. Države članice, pridružene zemlje, treće zemlje osim pridruženih zemalja i međuvladine organizacije mogu biti i promatrači bez prava glasa.

Uredbom o ERIC-u odgovara se i na europske političke ambicije o stvaranju europskog istraživačkog prostora kako bi se omogućilo rješavanje sadašnjih problema (npr. internacionalizacija istraživanja, postizanje kritične mase, razvoj decentraliziranih objekata, razvoj referentnih modela). Njome se pridonosi izgradnji identiteta EU-a oko vodećih znanstvenih ustanova, što dovodi do pozitivnije slike Europske unije na međunarodnoj razini jer bi međunarodni partneri mogli postati članovi jedinstvenog pravnog subjekta ili se njim dogovoriti o suradnji i mogućim partnerstvima.

U svojim zaključcima od 5. prosinca 2014. Vijeće „POZDRAVLJA napredak o kojem je izvijestila Komisija u svom prvom izvješću o provedbi Uredbe o ERIC-u te POZIVA Komisiju da predstavi sljedeći izvještaj o provedbi ERIC-a do 2017.

Uredba o ERIC-u izmijenjena je u prosincu 2013. kako bi se bolje odrazili doprinosi pridruženih zemalja ERIC-u stavljanjem tih zemalja na jednaku razinu kao i država članica u upravljačkim tijelima ERIC-a u pogledu glasačkih prava, s obzirom na to da bi pridružene zemlje mogle postati domaćini ERIC-a.

ERIC se smatra međunarodnim tijelom ili organizacijom u smislu direktiva o porezu na dodanu vrijednost i trošarinama te stoga može imati pravo na izuzeće od PDV-a i trošarina. S obzirom na to da se smatra i međunarodnom organizacijom u smislu Direktive o javnoj nabavi, ERIC može donijeti vlastita pravila o nabavi.

ERIC se osniva provedbenom odlukom Komisije koja djeluje na temelju provedbenih ovlasti koje dodjeljuje Vijeće. Komisija djeluje na temelju zahtjeva koji podnose države članice, zemlje i međuvladine organizacije koje žele postati osnivači ERIC-a. Postupak za donošenje odluke Komisije uključuje procjenu neovisnih stručnjaka, osobito u području predviđenih aktivnosti ERIC-a. Osim toga, Komisija traži mišljenje upravnog odbora iz članka 20. Uredbe o ERIC-u (odbor ERIC-a), koji se sastoji od predstavnika država članica i pridruženih zemalja.

4.Provedba Uredbe o ERIC-u

U trenutku sastavljanja prvog izvješća o primjeni Uredbe o ERIC-u bilo je osnovano sedam ERIC-a. To su SHARE-ERIC (Istraživanje o zdravlju, starenju i umirovljenju u Europi), čiji je prvi domaćin bila Nizozemska, a zatim Njemačka, CLARIN-ERIC (Zajednička infrastruktura za jezične resurse i tehnologiju) i EATRIS-ERIC (Europska istraživačka infrastruktura za napredna translacijska istraživanja u medicini), kojima je domaćin Nizozemska, ESS-ERIC (Europsko društveno istraživanje), čiji je domaćin Ujedinjena Kraljevina, BBMRI-ERIC (Istraživačka infrastruktura za biobanke i biomolekularne resurse), čiji je domaćin Austrija, ECRIN-ERIC (Europska infrastrukturna mreža za klinička istraživanja) i Euro-Argo ERIC, kojima je domaćin Francuska.

Otada je osnovano još dvanaest ERIC-a. To su CERIC-ERIC (Konzorcij srednjoeuropskih istraživačkih infrastruktura), čiji je domaćin Italija, DARIAH-ERIC (Digitalna istraživačka infrastruktura u području umjetnosti i humanističkih znanosti), čiji je domaćin Francuska, JIV-ERIC (Zajednički institut za dugobazičnu interferometriju), čiji je domaćin Nizozemska, Europsko postrojenje za spalaciju ERIC, čiji je domaćin Švedska, ICOS-ERIC (Integrirani sustav za promatranje tokova ugljika), čiji je domaćin Finska, EMSO-ERIC (Europski multidisciplinarni opservatorij za podmorje i vodeni stupac), čiji je domaćin Italija, LifeWatch ERIC (Europska infrastruktura e-znanosti i tehnologije za istraživanje biološke raznolikosti i ekosustava), čiji je domaćin Španjolska, CESSDA ERIC (Konzorcij europskih arhiva podataka iz područja društvenih znanosti) i ECCSEL ERIC (Europski laboratorij za hvatanje i skladištenje ugljikova dioksida) kojima je domaćin Norveška, INSTRUCT-ERIC (Integrirana strukturna biologija), čiji je domaćin Ujedinjena Kraljevina, EMBRC-ERIC (Europski centar za morske biološke resurse), čiji je domaćin Francuska i EU-OPENSCREEN ERIC (Europska infrastruktura otvorenih platformi za pretraživanje u području kemijske biologije), čiji je domaćin Njemačka.

Osim CERIC-ERIC-a i JIV-ERIC-a, dvije europske istraživačke infrastrukture koje nikada nisu podnijele zahtjev za uključenje u plan Europskog strateškog foruma za istraživačke infrastrukture (ESFRI), svi ostali ERIC-i uključeni su u plan ESFRI-ja. Treba napomenuti da su dva ERIC-a (SHARE-ERIC i ESS ERIC) osnovana u svrhu oblikovanja, razvoja i provedbe europskih anketnih istraživanja. Ostalih šesnaest ERIC-a osnovano je u svrhu razvoja i provedbe decentraliziranih istraživačkih infrastruktura u području bioloških i medicinskih znanosti, fizike, energetike, znanosti o okolišu te društvenih i humanističkih znanosti. Europsko postrojenje za spalaciju prvi je ERIC osnovan u području fizikalnih znanosti, a zaduženo je za izgradnju i, nakon što bude dovršen, rad najmoćnijeg izvora neutrona na svijetu. ECCSEL ERIC prvi je ERIC osnovan u području energetike.

Iako je Uredba o ERIC-u izravno primjenjiva u državama članicama i njezino prenošenje nije potrebno, bilo je nužno da države članice donesu odgovarajuće administrativne mjere i postupke kako bi bile domaćini ERIC-ima ili postale njihove članice, ali i kako bi se osiguralo izuzeće od PDV-a i trošarina u skladu s Uredbom o ERIC-u. Osim toga, ERIC se kao novi oblik pravne osobe mora uklopiti u nacionalne regulatorne i upravne sustave pa službe Komisije i države članice stoga moraju riješiti mnoga praktična pitanja kako bi ERIC-i mogli postati potpuno funkcionalni. Ta se pitanja primjerice odnose na to u koje bi se nacionalne registre (na primjer, gospodarske komore ili registar udruga) ERIC trebao uklopiti, što pak utječe na status osoblja ERIC-a. Nadalje, ako nije predviđena (nacionalna) registracija, javljaju se praktična operativna pitanja primjerice u pogledu otvaranja bankovnih računa i sastavljanja javnobilježničkih akata. Još jedan primjer u okviru Komisijinih administrativnih sustava jest to da ne postoji posebna kategorija za ERIC-e kao pravne osobe, zbog čega se javljaju pitanja koja se odnose na njihovu javnu ili privatnu prirodu te njihovu financijsku sposobnost s obzirom na to da su predmetni ERIC-i osnovani nedavno.

Pridružene zemlje i ostale treće zemlje na koje Uredba o ERIC-u nije primjenjiva moraju dati izjavu kojom ERIC-u priznaju pravnu osobnost i povlastice kako bi mogle postati domaćini (u slučaju pridruženih zemalja) ili članovi nekog određenog ERIC-a. Postignut je znatan napredak za zemlje EGP-a kada je Uredba o ERIC-u uključena u EGP Odlukom Zajedničkog odbora iz ožujka 2015. Time je prije svega omogućeno da Norveška postane domaćin dvama ERIC-ima.

Administrativne i postupovne mjere tijela država članica i pridruženih zemalja, razmjena informacija na redovitim sjednicama odbora ERIC-a te pojašnjenja koja su različite službe Komisije pružile na pitanja predstavnika država članica i pridruženih zemalja znatno su pridonijela lakšoj provedbi Uredbe o ERIC-u, a to je vidljivo iz činjenice da se u posljednje tri godine broj osnovanih ERIC-a znatno povećao.

Štoviše, šest sastanaka neformalne mreže ERIC-a koju je pokrenula Komisija i na kojima ERIC-i, predstavnici ministarstava i predstavnici Komisije raspravljaju o najboljim praksama i zajedničkim problemima isto su tako olakšali rad operaterima ERIC-a, ministarstvima i službama Komisije. Mreža ERIC-a sada je preoblikovana u Forum ERIC-a koji ima formalniju organizaciju, a vode ga ERIC-i, što je daljnji korak prema tome da im se omogući utvrđivanje i razvijanje kolektivnih odgovora na zajedničke probleme i kojim se promiče njihova vidljivost, učinak i održivost.

Bez obzira na ta pozitivna kretanja, brojni otvoreni, tekući problemi koji su navedeni u prvom izvješću o provedbi još uvijek otežavaju ostvarenje punog potencijala Uredbe o ERIC-u. Ti će problemi biti razmotreni u sljedećim odlomcima.

5.Teškoće u provedbi Uredbe o ERIC-u

Uredba o ERIC-u provodi se u vrijeme kada države članice i pridružene zemlje poduzimaju restriktivne proračunske mjere radi smanjenja javnih deficita. Stoga dugoročno udruživanje sredstava potrebno za osnivanje i funkcioniranje prave europske istraživačke infrastrukture nije nimalo lak zadatak, a različiti rokovi za postupke odlučivanja o proračunu u pojedinim uključenim državama članicama i pridruženim zemljama dodatno otežavaju stanje. Zbog toga je za postizanje minimalnog financiranja za uspostavu istraživačkih infrastruktura potrebna poprilično duga priprema i javljaju se pitanja u pogledu njihove dugoročne održivosti. To se ne odnosi isključivo na ERIC, nego i na sve europske istraživačke infrastrukture. Bolja usklađenost i veća transparentnost među državama članicama, pridruženim zemljama i ostalim trećim zemljama uključenima u pripremu za provedbu europske istraživačke infrastrukture uvelike bi ubrzale postupak provedbe i ujedno bi mogla poboljšati njihovu održivost na početku operativne faze kada će te istraživačke infrastrukture početi nuditi svoje usluge.

Uključivanjem predstavnika ministarstava i agencija za financiranje od samog početka pripreme za uspostavu ERIC-a mogla bi se izbjeći nepotrebna kašnjenja u kasnijim fazama pripreme kad lokacija, financijski doprinosi i obveze partnera moraju biti osigurani prije podnošenja službenog zahtjeva za ERIC. Iako Uredbom o ERIC-u nisu predviđeni rokovi u postupku prijave, takva bi kašnjenja mogla negativno utjecati na održivost jer bi proračunski postupci u različitim budućim članovima mogli dovesti do još veće složenosti u osnivanju ERIC-a u trenutku u kojem to potencijalni članovi mogu podržati.

Nadalje, međusektorska priroda mnogih europskih istraživačkih infrastruktura katkad dovodi do složenijeg postupka odlučivanja među budućim članovima jer u njemu mora sudjelovati nekoliko ministarstava i agencija za financiranje, npr. u područjima zdravlja, istraživanja i inovacije, mora, okoliša i energetike.

Odredbama iz direktiva o PDV-u i trošarinama te iz Direktive o javnoj nabavi koje su navedene u Uredbi o ERIC-u de facto se zahtijeva da unutar predmetnih država članica, pridruženih zemalja i ostalih trećih zemalja u pripremi i odobrenju zahtjeva za ERIC sudjeluje nekoliko ministarstava, uključujući ministarstvo financija i ministarstvo vanjskih poslova. Na temelju iskustva s osnivanjem devetnaest ERIC-a čini se da sve više država članica i pridruženih zemalja postaje svjesnije te složenosti i stoga su donijele interne postupke odlučivanja kako bi organizirale i ubrzale interni postupak odobrenja.

Naposljetku, tijekom izvještajnog razdoblja Ujedinjena Kraljevina obavijestila je 29. ožujka 2017. da namjerava napustiti Uniju, u skladu s člankom 50. Ugovora o Europskoj uniji. To podrazumijeva da se Ugovori prestaju primjenjivati na Ujedinjenu Kraljevinu od dana stupanja na snagu sporazuma o povlačenju ili, ako do toga ne dođe, dvije godine od obavijesti osim ako Europsko vijeće, u dogovoru s Ujedinjenom Kraljevinom, odluči produljiti to razdoblje.

Zbog toga, a ne dovodeći u pitanje bilo koje odredbe sporazuma o povlačenju, provedbene odluke Komisije o osnivanju ERIC-a primjenjuju se samo do trenutka kad Ujedinjena Kraljevina prestane biti država članica. Nakon obavijesti Ujedinjene Kraljevine umetnuta je odgovarajuća izjava u preambule provedbenih odluka Komisije o osnivanju ERIC-a čiji je Ujedinjena Kraljevina član ili domaćin.

6.Uloga službi Komisije

Službe Komisije i dalje olakšavaju postupak provedbe Uredbe o ERIC-u tako što tri ili četiri puta godišnje organiziraju sjednice odbora ERIC-a te njima predsjedaju. Osim davanja mišljenja o službenim zahtjevima za ERIC u skladu s Uredbom o ERIC-u, svrha je tih sjednica davanje i razmjena informacija o postojećim zahtjevima za ERIC te o internim mjerama koje su države članice i pridružene zemlje uvele u pogledu odlučivanja o članstvu u ERIC-u. Nadalje, države članice i pridružene zemlje na njima se informiraju o vremenskim rokovima za osnivanje pojedinih ERIC-a, očekivanom opsegu financiranja, uslugama i razvoju drugih aktivnosti te o mogućnostima sudjelovanja. Naposljetku, odbor ERIC-a od 2017. od uhodanih ERIC-a zaprima prezentacije o njihovim postignućima u razvoju znanosti i tehnologije te o njihovu utjecaju na zajednice korisnika iz područja znanosti i na oblikovatelje politika. ERIC-i prezentiraju i načine na koje su prevladali teškoće u radu u okviru nacionalnih administrativnih sustava u kojima djeluju.